ועדת הכלכלה, כנסת 16, פרוטוקול מספר 220, 2004-06-16 10:00

שלום שמחון: אני פותח את הישיבה.

שלום שמחון: אנחנו דנים בהצעת חוק הספקת החשמל (הוראת שעה) (תיקון מס' 3) (הארכת תוקף לחיבור מבנים לרשת החשמל), התשס"ד-2004, של חברי הכנסת טלב אלסאנע, עזמי בשארה, ג'מאל זחאלקה וואסל טאהא, שכבר עברה בקריאה ראשונה ואנחנו אמורים להכין אותה עכשיו לקריאה שנייה ושלישית.

שלום שמחון: אנחנו דנו בהצעת החוק הזאת בפעם הקודמת, והיא הצעת חוק ראויה.

טלב אלסאנע: יש גם הסכמה של הממשלה.

ג'מאל זחאלקה: ושל משרד האוצר והמשרד לתשתיות לאומיות.

שלום שמחון: נעבור להקראה בבקשה.

ציון סעד: אני לא יודע אם עמדת משרד הפנים נשמעה פה בוועדה או במקום אחר.

ג'מאל זחאלקה: ועדת שרים לענייני חקיקה.

שלום שמחון: שר הפנים מתנגד לה?

ציון סעד: לא אמרתי שהוא מתנגד, אבל הוא הגיש הצעת תיקון מסוימת להצעת החוק הזאת, כשבה

ציון סעד: צעת החוק ייאמר שכל מבנה שהובא לעניין הזה יהיה בהסכמת שר הפנים.

שלום שמחון: מה תפקידך במשרד הפנים?

ציון סעד: סגן מנהל היחידה הארצית לפיקוח על הבנייה.

שלום שמחון: למי הוא הגיש את הבקשה שלו?

ציון סעד: הצעת החוק שלו כתובה פה, ואני לא יודע אם התייחסו אליה.

טלב אלסאנע: הצעת החוק באה להאריך תוקף של חוק קודם, ולכן הסעיף הזה מרוקן מתוקף את התיקון הזה ואת הוראת השעה.

טלב אלסאנע: ועדת השרים לענייני חקיקה דנה בהצעת החוק כפי שהיא אושרה אז, ואנחנו ממש ציטטנו את החוק הקודם והגשנו אותו.

טלב אלסאנע: ועדת השרים אישרה אותו כפי שהוא, וגם בדיון בוועדה הזאת לקראת הכנת החוק לקריאה הראשונה לא שמענו את הדברים האלה.

לאה ורון: ובכל מקרה, גם לא הועברה פנייה בכתב מלשכת שר הפנים.

ציון סעד: למעשה, התיקון של שר הפנים נובע מרצון לעגן מצב קיים.

ציון סעד: בשנים האחרונות כל מבנה שהתבקש לחברו לחשמל, בהתאם לוועדת מרקוביץ, מגיע למשרד הפנים.

ציון סעד: זה נוהל פנימי שהוחל בו ב-1998-1999.

ציון סעד: אנחנו רוצים לעגן את העניין הזה.

שלום שמחון: לעגן אותו בחקיקה כדי שהבירוקרטיה תחגוג ושיוציאו לאנשים את הנשמה עד שיחברו אותם לחשמל?

ציון סעד: בשום פנים ואופן לא.

ציון סעד: ברגע שהנושא הזה יגיע לפתחנו, תוך זמן סביר וקצר יגיעו התשובות לגבי המבנים הללו, ולכן אנחנו לא רוצים שיווצר מצב שיתחברו לחשמל, כפי שקרה לפני שהוחל בנוהל הזה, כשחוברו אלפי מבנים בלי ידיעתנו.

ציון סעד: רק לאחרונה בבית זרזיר זה הובא לידיעתנו.

שלום שמחון: אתה רוצה להגיד שהשר לתשתיות לאומיות עובר על החוק?

ציון סעד: אני לא אמרתי ששר התשתיות עובר על החוק.

שלום שמחון: אני לא נכנס לתחרות בשינוי.

איוב קרא: אדוני היושב ראש, חבריי חברי הכנסת, עם כל הכבוד לכם, יש להתמודד עם המציאות, ולא רק עם החוק.

איוב קרא: צריך להבין שבמציאות יש הרבה מבנים שמצד אחד יש איתם בעיה מבחינת הסוגייה הזאת, ומאידך צריך לתת להם שירות אלמנטרי.

איוב קרא: אין פתרון חוקי למבנים הללו, אבל יש מצב הומני שצריך להבין אותו.

איוב קרא: צריך למצוא את שביל הביניים בין ההומניות לבין החוק.

איוב קרא: לכן אדוני היושב ראש, אין ברירה, אין שום סיבה לשנות את המצב כל עוד לא נמצא פתרון חוקי לבתים הללו.

איוב קרא: גם המדינה אשמה בזה.

שלום שמחון: אני רוצה גם לציין בהזדמנות שיש פה מכתב של אגף התקציבים לוועדה, שאומר:

שלום שמחון: חוק הספקת חשמל – ברצוני להביא לידיעתך כי אגף התקציבים אינו מתנגד להצעת החוק שבנידון.

שלום שמחון: כמו כן, אין בהצעה הזאת בכדי להשית עלויות על תקציב המדינה.

שלום שמחון: אודה לך על הבהרת עמדתנו בפני הוועדה בישיבה שתיערך בנושא.

שלום שמחון: את משרד האוצר "עברנו".

שלום שמחון: נציג משרד התשתיות הלאומיות, בבקשה.

יורם רונדשטיין: אני רוצה להדגיש שהדברים שהובאו פה בשם שר הפנים כבר מכוסים פחות או יותר, כי בהתאם לסעיף 3 לחוק יש להעביר את רשימות המבנים ששר התשתיות הלאומיות מתכוון לחבר להערות של הוועדה המקומית לתכנון ובנייה ולוועדה המחוזית לתכנון ובנייה, שהן כידוע אורגנים של משרד הפנים.

יורם רונדשטיין: בנוסף לזאת, אחרי שהתהליך מוצע והשר מתכוון לחתום על רשימת המבנים שהוא רוצה לחבר, הוא צריך להעביר את זה לשר הפנים להערות, כך ששר הפנים מקבל לפני אישור שר התשתיות הלאומיות כל רשימה.

יורם רונדשטיין: בנוסף לכך, יש לנו נוהל שהוא לא מופיע בחוק, אבל הוא מקוים יחד עם היחידה לפיקוח על הבנייה במשרד הפנים, שכל רשימה שאנחנו מתכוונים לחבר מועברת להערות מר ציון סעד, כך שהמעורבות של משרד הפנים היא מאוד אינטנסיבית בנושא הזה.

מגלי והבה: הרי זאת לא פעם ראשונה שיורם רונדשטיין מחבר מבנים לחשמל.

מגלי והבה: עוד כשראש הממשלה היום כיהן כשר לתשתיות הלאומיות חיברנו אלפי בתים מכל המגזר הערבי.

מגלי והבה: פתאום אתם מתעוררים.

שלום שמחון: משרד התשתיות תומך במה שאתה אומר כרגע, הבעיה זה משרד הפנים.

מגלי והבה: אני מדבר על משרד הפנים.

מגלי והבה: להיפך, ליורם רונדשטיין ולי היה ניסיון ולמדנו שכל תסבוכת בירוקרטית, מטרתה לעכב ולפגוע באוכלוסייה שצריכה להיות מחוברת לחשמל.

מגלי והבה: אני לא מבין את כל ההסתייגויות.

מגלי והבה: זה כאילו מישהו התעורר הבוקר ואמר שאנחנו ממציאים את הגלגל מחדש.

מגלי והבה: התהליך הזה התחיל עוד ב-1995.

מגלי והבה: אחר כך חזרו וחידשו אותו עד שפג תוקפו של החוק.

מגלי והבה: משרד הפנים מנסה למנוע מאזרחים להתחבר לחשמל, במקום שהחוק הזה יבוא כהמשך של דבר מובן מאליו ויפתור בעיה קיימת שחוזרת על עצמה.

ג'מאל זחאלקה: ההגיון של הצעת החוק היה פשוט - כמעט כל בית בארץ מתחבר לחשמל, רק שהחיבורים היו פרטיזנים ולא בטיחותיים וגרמו לבעיות רציניות.

ג'מאל זחאלקה: עכשיו עושים את זה בצורה מסודרת.

ג'מאל זחאלקה: הסייגים למתן חיבור לחשמל נמצאים בחוק עצמו, לא צריך להוסיף שום דבר.

ג'מאל זחאלקה: את הסייגים האלה קבע משרד הפנים.

ג'מאל זחאלקה: הנושא הזה עבר בדיון בוועדת שרים לענייני חקיקה, תמכו בו בסוף והיתה החלטה.

עזמי בשארה: אני לא מבין את זה, יש החלטה של הממשלה לתמוך.

טלב אלסאנע: שר הפנים מציע תיקונים.

ג'מאל זחאלקה: לכן אני מציע לקבל את החוק כלשונו.

ג'מאל זחאלקה: החוק עבר בתמיכת הממשלה, התקיים עליו דיון, כך שידעו בדיוק את נוסחו, ואפילו אני אומר לך מידע אישי, שהיה דיון ממצה בנושא הזה.

ג'מאל זחאלקה: פעמיים התנהל דיון בוועדת שרים לענייני חקיקה על הנושא.

שלום שמחון: חבר הכנסת עזמי בשארה, בבקשה, ואחר כך נקיים הצבעה האם לקבל את עמדת שר הפנים.

שלום שמחון: כנראה שעמדת שר הפנים לא תתקבל, כך שנקיים הצבעה טכנית.

עזמי בשארה: אדוני היושב ראש, חברי הכנסת, רבותיי האורחים, אני רוצה להזכיר שיושב ראש הוועדה הזאת נטה להרחיב וללכת לפי ההגיון של הוועדה, שהמליצה על חקיקה מסוג זה, כאשר היא בעצם צבעה בתים באפור, כאילו בתים אלה היו יכולים לקבל רשיון בזמנו ולא סיימו את חיבור הבתים האלה לחשמל.

עזמי בשארה: אדוני אמר בישיבה הקודמת כשהכנו את הצעת החוק לקריאה ראשונה למה ההגיון הזה לא חל גם על בתים שנבנו אחר כך, כלומר אותו היגיון - לא כל הבתים שנבנו ברשיון, אלא בתים שכן היו מקבלים רשיון במצב רגיל כשיש תוכנית מתאר.

עזמי בשארה: אתה הצעת להרחיב, ואילו אנחנו מגבילים זאת לאותם בתים שאז היו בנויים, ולכן אני לא מבין את משרד הפנים.

עזמי בשארה: אם הוא רוצה לפתוח דיון, אנחנו עם שני חברי הכנסת מהקואליציה שתמכו בנו, מגלי והבה ואיוב קרא, נפתח דיון בכיוון הרחבה, אבל בטוח לא בכיוון צמצום, מכיוון שזאת עמדת הממשלה.

עזמי בשארה: אתה רוצה שאני ארד מעמדת הממשלה ולא אלך הלאה?

עזמי בשארה: זה לא מקובל.

עזמי בשארה: אם אתה רוצה לפתוח את זה לדיון, אנחנו נלך עם היושב ראש לעמדה שצריך להרחיב את העניין.

ציון סעד: אף אחד לא רוצה לצמצם את הצעת החוק.

טלב אלסאנע: אתה רוצה להטיל מגבלות וסייגים.

ציון סעד: הוזכר פה דוח ועדת מרקוביץ.

ציון סעד: לאחר בדיקה שעשינו, התברר שדוח ועדת מרקוביץ כנראה מתכוון לחיבור של כ-2,000 מבנים על בסיס חוק החשמל מ-1996.

ציון סעד: חוברו עד היום כ-8,000 מבנים.

שלום שמחון: אל תהפוך אותנו לעבריינים, כי אנחנו לא כאלה.

ציון סעד: חס וחלילה.

שלום שמחון: זה נראה לי מיותר לחלוטין.

שלום שמחון: אני הבנתי, אתה באת לכאן עם עמדת שר הפנים, שעד לרגע זה לא קיבלה אותה הוועדה בכתב.

שלום שמחון: יחד עם זאת, לפנים משורת הדין, אני אעמיד אותה להצבעה.

שלום שמחון: מי בעד עמדתו של שר הפנים ומי נגדה?

שלום שמחון: בהתאם לתוצאה, אנחנו נקריא את הצעת החוק.

לאה ורון: חבר הכנסת מגלי והבה מצביע במקום משה כחלון.

לאה ורון: חבר הכנסת איוב קרא מצביע במקום דני בנלולו.

שלום שמחון: מי בעד לקבל את עמדת שר הפנים?

שלום שמחון: בעד – אין נגד – 3 נמנע – אין עמדת שר הפנים לא התקבלה.

שלום שמחון: אם כך, אנחנו לא מקבלים את עמדתו של שר הפנים, ואנחנו מקריאים את הצעת החוק.

שלום שמחון: חבר הכנסת עזמי בשארה, בבקשה.

עזמי בשארה: הצעת חוק הספקת החשמל (הוראת שעה) (תיקון מס' 3) (הארכת תוקף לחיבור מבנים לרשת החשמל), התשס"ד-2004.

עזמי בשארה: 1.

עזמי בשארה: בחוק הספקת חשמל (הוראת שעה), התשנ"ו-1996 בסעיף 10, במקום "שבע שנים מיום תחילתו" יבוא "עד יום י"ד בסיוון התשס"ז (31 במאי 2007)".

שלום שמחון: יש הערות לסעיף 1? אין.

שלום שמחון: אם כך, סעיף 1 אושר.

עזמי בשארה: "2.

עזמי בשארה: תחילתו של חוק זה ביום ט"ו באייר התשס"ג (17 במאי 2003).

עזמי בשארה: ".

שלום שמחון: יש הערות לסעיף 2? אין.

שלום שמחון: סעיף 2 אושר.

שלום שמחון: אם כך, אנחנו מצביעים האם לאשר את הצעת החוק.

שלום שמחון: מי בעד הצעת החוק?

שלום שמחון: בעד - רוב נגד - מיעוט הצעת חוק הספקת החשמל (הוראת שעה) (תיקון מס' 3) (הארכת תוקף לחיבור מבנים לרשת החשמל), התשס"ד-2004, נתקבלה.

שלום שמחון: הצעת החוק אושרה להכנה לקריאה שנייה ושלישית.

שלום שמחון: אני רוצה להודות למציעים.

עזמי בשארה: הסתייגות דיבור.

אתי בנדלר: חבר הכנסת עזמי בשארה לא צריך, הוא אחד המציעים.

טלב אלסאנע: אני רוצה גם הסתייגות דיבור, כי חבר הכנסת עזמי בשארה מנמק ומעלה את הצעת החוק, ואני רוצה לדבר.

עזמי בשארה: הסתייגות דיבור לחבר הכנסת ג'מאל זחאלקה.

מגלי והבה: גם אני מבקש.

שלום שמחון: חבר הכנסת קרא, אתה רוצה לדבר במליאה?

שלום שמחון: הסתייגות דיבור.

איוב קרא: אני מבקש הסתייגות לשם החוק.

שלום שמחון: תודה רבה, אני נועל את הישיבה.